MEL COLLINS

hiperérzékenyek

kézikönyve

A túlterheltségtől és

a kimerültségtől az erőig

és a beteljesedésig

Eredeti cím: The Handbook for Highly Sensitive People

Írta: Mel Collins

Copyright © Unio Mystica Kiadó

Fordította: Dezséry-Szűk Dorottya

Korrektúra: György Zsófia

Grafika, nyomdai előkészítés: Földi Hajnal

Kiadja az Unio Mystica Kiadó © Minden jog fenntartva

A könyv – a kiadó írásos jóváhagyása nélkül – sem egészben, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

www.uniomystica.hu

Unio Mystica Kiadó, Fót, 2019

ISBN 978-615-5546-45-7

Mel Collins pszichoterapeuta, spirituális gyógyító és reikimester, aki rendszeres műhelyfoglalkozásokat, tanfolyamokat és beszélgetéseket tart az Egyesült Királyságban. Tanácsadói tevékenysége előtt egyre többet foglalkozott hiperszenzitív páciensekkel, két évig Őfelsége Börtönszolgálatánál (Her Majesty’s Prison Service) dolgozott, ahol szerfüggő foglyokat gondozott, majd nyolc éven át börtönigazgatóként szolgált. Felbecsülhetetlen értékű személyes és szakmai tanulási folyamaton ment keresztül azáltal, hogy veleszületett érzékenységével helyezkedett szembe a börtönkörnyezet kihívásaival, ami a tanácsadói és oktatói tevékenységében is megnyilvánul. A 2018. március 2-i Jeremy Vine Show műsorában történt fellépése óta munkája mind a fogyasztók, mind pedig a sajtó érdeklődésének középpontjába került.

További információkért látogasd meg

a www.melcollins.co.uk honlapot!

Mel Collins méltatása

E könyv rendkívüli fontosságú az intuitív érzékenység témájában, illetve annak az emberi tudat fejlődésével való kapcsolata terén. Részletesen és praktikusan szemlélteti e roppant tárgykört és gyakori kísérőjelenségeit, hasznos eszközöket ismertet meg az olvasóval. A téma iránt érdeklődőknek kötelező olvasmány.

William Meader szerző, nemzetközi előadó és ezoterikusfilozófia-oktató

Melt 17 éve ismerem, jól tudom, hogy fényt és energiát visz mindenbe, amit csinál. Hozzáállásának szellemében született e könyv is, amely biztosan több ezer embernek szolgál segítségéül.

Alan Dudley nyugalmazott vezető tisztviselő, Őfelsége Börtönszolgálata

Gratulálok Melnek a könyv kiadásáért, hogy támogatja a „fokozott érzékenységből” adódó problémák megoldását abban a korban, amikor rengeteg félelem és bizonytalanság fűződik a jövőnkhöz, és amikor annyian küzdenek azért, hogy megtalálják az értelmet és a célt az életükben.

Juanita Puddifoot nemzetközi transzperszonális tanácsadó, a Woolger Training International tanácsának tagja és a Europe of Deep Memory Process vezető oktatója (www.deepmemoryprocess.com)

A valódi gyógyulás bonyolult folyamat, tele kísérletezéssel, örömmel és hosszabb ideig tartó nehézségekkel és kihívásokkal, ami a hiperszenzitív embereknél még erősebben jelentkezik. Mel egyik tanáraként tisztában vagyok azzal, hogy régóta elkötelezett egy ilyen lélekút felé. Biztos vagyok benne, hogy kivétel nélkül mindenki hasznát veszi e kötetnek. Mély élményeiből merítkezve ihletetten ír, megbízhatunk abban, hogy az igazságot tolmácsolja. Remélem, annyira keresett lesz, amennyire meg is érdemli.

Jen Kershaw pszichoterapeuta,
a Soul-Voyagers Network tagja
(www.soul-voyagers.net)

Abban a kiváltságban részesültem, hogy Mellel börtönkörnyezetben dolgozhattam együtt. Szemtanúja voltam annak az elképesztő képességének, amellyel a legnehezebb eseteket is pozitív változásokra sarkallta az életben. Hiszem, hogy a könyve rengeteg emberre lesz pozitív hatással.

Haydn Evans
integrált szerfüggés szolgálat menedzsere és volt börtöntiszt

Hosszú ideig tartott, amíg rájöttem az érzékenység pozitív vonásaira. Most azonban a kreativitásom forrásának tartom, amely segít abban, hogy egy mélyebb szinten hangolódhassak rá a pácienseimre. Pontosan erre a könyvre van szükségünk, amely a HSP-jelenséghez gyakorlatilag egy térképet ad, és segít megérteni, kezelni az érzékenység ajándékát, és a legtöbbet kihozni belőle.

Miriam Akhtar MAPP
vezető pozitívpszichológia-coach, tanácsadó és szerző
(www.positivepsychologytraining.co.uk)

Előszó

Mindannyian különbözőek vagyunk. Emlékszem, hogy legnagyobb megdöbbenésemre tíz évvel egy régi vita után a másik fél egyáltalán nem is emlékezett már az esetre. Én ellenben minden apró részletet az eszembe véstem: minden általa használt jelzőt, a nyakkendőjének a színét, a függönyök suhogását, még a bútorszövetet is.

Egyesek egy hétvége alatt megfeledkeznek beszélgetésekről, mások sohasem engedik el őket. Amikor a BBC-nél töltött időszakomról emlékiratokat írtam, a főnököm azt mondta: – Ilyen részletekbe menően emlékszel 25 évvel ezelőtti dolgokra?! – Nem – válaszoltam –, fejben tartok mindent. – Nem fárasztó ez neked, Jeremy? – kérdezte, majd büszkén hozzátette: – Én arra sem emlékszem, mit csináltam a múlt héten. – Hát, azért elég fárasztó – gondoltam magamban.

Egészen addig fogalmam sem volt, mit jelent a HSP (Highly Sensitive Person), ami természetellenes fogalomnak tűnt, amíg Mel Collinsszal nem találkoztam, és el nem olvastam ezt a könyvet. Most már viszont tudom, hogy a hiperérzékeny emberek annyira körülhatárolt személyiségek, hogy már akár szakszervezetet is alapíthatnának. Talán azért vettem át a szüleim állandó, értem való aggodalmaskodását, és – szinte megkönnyítve a munkájukat – formáltam át egy folytonos önellenőrzéssé, mert én voltam a legidősebb gyermek a családban. Vagy ez a DNS-embe volt kódolva? Arra születtem, hogy megérezzem és átérezzem a dolgokat? Én vagyok az egyetlen DJ a rádiónál, aki folyamatosan arra panaszkodik, hogy a fejhallgató túl hangos, emiatt a hangtechnikusok kénytelenek voltak csak az én kedvemért másképpen bekötni az áramkört. Én vagyok az egyetlen, aki elsírja magát azon, ha egy nyugdíjas betelefonál, és azt mondja, soha nem volt egyetlen igazi barátja sem az életben.

De azért nem panaszkodom. Azt hiszem, örököltem anyám képességét arra, hogy egyetlen szóból megállapítsam, meg van-e sértődve az illető, valamint digitális pontossággal hangoljam rá magam mások érzéseire. A kilencvenes évek elején tett modortalan megjegyzésem miatt túl sokat aggodalmaskodom, de nem kerülget a megismétlésének veszélye.

Ellenben le vagyok nyűgözve azoktól, akik tőlem eltérően működnek. Emlékszem arra az ismert politikusra, akit lecsuktak gyorshajtásért, azonban a kiengedése utáni kedden már a televízióban szerepelt, és mennydörgő hangon a környezetvédelemről tartott beszédet, anélkül hogy bármi látszott volna rajta az előző napok viszontagságaiból. Mit
gondoljunk azokról, akik bombabiztosan sétálnak a sor elejére, és ügyet sem vetnek a sorban állók felháborodott megjegyzéseire?

A kulcs önmagad megértése. Ha a belső hangod azzal vádol, hogy esetlen, unalmas vagy, vagy múlt órán gúnyt űztél saját magadból a barátaid előtt a sörözőben, gondolj csak Mel véleményére e könyvből! Mi, HSP-k, sokkal többet gondolkozunk ezeken a dolgokon másokhoz képest. A tengerparton töltött egy hét nekünk az emlékek hadát jelentheti. Mi egyszerűen ilyenek vagyunk, ami egyáltalán nem rossz dolog. Nem kell szenvednünk tőle, felszabadulhatunk azáltal, hogy megértjük fokozott érzékenységünket, és hogy ajándékként, nem pedig átokként tekintünk rá. Ezen a ponton lesz hasznos számodra ez a könyv. Köszönöm, Mel, hogy írtál erről, és hogy részt vettél a műsoromban, annyi hallgató életét megváltoztatva.

Jeremy Vine, műsorközvetítő és újságíró

2018. július

Bevezetés

SZOKTÁK NEKED AZT MONDANI, hogy túl érzékeny vagy, nem kellene annyira a szívedre venned a dolgokat, vagy hogy kicsit keményebben kellene fellépned? Nagyon együtt tudsz érezni másokkal? Mély érzésű vagy, akinek több időre van szüksége az érzelmei feldolgozásához? Úgy érzed, más vagy, úgy érzed, nem tartozol senkihez, akár még a biológiai családodhoz sem? A környezeti és érzékszervi ingerek könnyen terhelnek le, s ennek hatására rendszeresen vissza kell vonulnod? Ha egy egybehangzó „igen” a válaszod ezekre a kérdésekre, eléggé valószínű, hogy hiperérzékeny személy (HSP) vagy, ez a kötet pedig a kalauzod lesz a túléléshez!

A statisztika azt mutatja, hogy ötből egy ember a hiperérzékenység tulajdonságával születik, ami szám szerint 1,4 milliárd ember a bolygón. Mégis keveset tudunk erről a jelenségről, ennek köszönhetően pedig rengeteg HSP küzd fokozott érzékenysége miatt testileg, érzelmileg, mentálisan és spirituálisan ebben az érzéketlen világban. Önbecsülésüket tönkreteszik a túl- vagy hiperérzékenységük miatti ítéletek, kritikák, megalázások. Végül magányosnak és elszigeteltnek érzik magukat, úgy gondolják, senki nem „érti meg” őket vagy látja valódi énjüket, hiszen annyira különböznek a nem HSP emberektől.

Erről onnan tudok, hogy én is hiperérzékeny vagyok, azonban az életem első 32 évében mit sem tudtam erről. Véleményem szerint valami nem volt rendben velem. A túl sok zaj, a túl erős fények, mások hangulatai leszívták az energiámat. Magamba szívtam mások érzelmeit, ami teljesen megtelített, vagy ellenkezőleg, kiüresített. Amikor először ismerkedtem ezzel a tulajdonsággal, ráébredtem dolgokra, és teljesen megkönnyebbültem.

Pszichoterapeuta tanácsadóként a hiperszenzitív emberekre szakosodva dolgozom, amióta a vállalati szektorban és a börtön kábítószer-rehabilitációs vezetőjeként lezártam a karrierem.

Ez a kötet a betetőzése mindannak, amit a HSP-tulajdonságról eddig mind szakmailag, mind személyes szinten megtanultam. Célom az, hogy segítsek a HSP személyeknek azonosítani, megérteni, elfogadni magukat, és végső soron örülni a különlegességüknek azáltal, hogy a témában folytatott tudományos kutatási eredményeket és saját véleményemet is könnyen elérhetővé teszem számukra.

Úgy érzem, fontos már rögtön itt a legelején leszögeznem, hogy nem rendelkezem tudományos háttérrel. Inkább olyan „jobb agyféltekés” ember vagyok, tehát ösztönösebb és kreatívabb. Ebben a könyvben ezért a HSP holisztikusabb magyarázatával szolgálok, amelybe beletartozik a vonás fizikai, mentális, érzelmi és spirituális vetülete is. Azért is nagyon hálás vagyok, hogy a HSP pácienseim meglátásait is beleszőhettem e kötetbe, akikkel az elmúlt 15 év során együtt dolgoztam. Remélem, élvezni fogod és hasznosnak találod majd a könyvet, de először is engedd meg, hogy a születéséről meséljek, és eláruljam, hogyan húzhatod belőle a legtöbb hasznot!

A túlérzékeny gyerektől a túlérzékeny felnőttig

Neveltetésem során olyan szavakkal jellemeztek, hogy „szégyenlős”, „csendes”, „álmodozó”, „finnyás”, „visszahúzódó”. A „Ne legyél már ennyire érzékeny!” vagy „Túl érzékeny vagy a világra!” üzenetei végigkísérték a fiatalkoromat. Kritikának vettem, és úgy éreztem, hogy elítélnek, könnyen megsértődtem. Nem tudtam, hogyan állítsak meg valamit, ami a részem volt. Hibásnak éreztem magam. Ráadásul a tisztán látó képességeimnek is tudatába kerültem, olyan dolgokat láttam és érzékeltem, amiket mások nem, de magamban tartottam őket. Mélyen felkavaró időszakot éltem át.

Iskolás éveim sokszor nehéznek bizonyultak, de humorérzékemet használtam a megküzdéshez, és arra, hogy elfogadjanak a többiek. Nagyon együttérző voltam, az ismerőseim nagy része hozzám fordult tanácsért. És bár kiemelkedő tanuló voltam, az érettségi idején a szüleim válása miatt képtelen voltam a tanulmányaimra összpontosítani. Le voltam taglózva, próbáltam feldolgozni a saját, intenzív érzelmeimet. Tehát egyetem helyett egy bankban kezdtem el dolgozni, fiatalon házasodtam, megszültem csodálatos kisfiamat, elváltam, egészségügyi problémákkal küzdöttem, majd otthagytam a bankot, és egy biztosító cégnél találtam állást. Mindvégig elveszettnek éreztem magam. Végül addig jutottam, hogy annyira másnak éreztem magam az érzékenységem miatt, annyira elidegenedtem önmagamtól, és annyira leterített a krónikus kimerültség, hogy elkezdtem válaszok után kutatni.

Tanácsadóhoz kezdtem járni, aki elismerte és értékelte az érzékenységemet (a HSP-jellemvonás egyetlen említése nélkül), hogy újra kezdtem jól érezni magam a bőrömben. Úgy éreztem, intuitív és tisztán látó képességeim (amelyek háttérbe szorultak) is kezdenek visszatérni. A vele való ülések annyit segítettek nekem, hogy a végén eldöntöttem, én magam is tanácsadó leszek. A tanácsadói képzésem során találkoztam Amerika neves pszichológusának, Elaine Aron Szuperérzékeny vagyok? című könyvével, amelynek úttörő jellegű kutatása az életemet változtatta meg. Végre visszaigazolást kaptam arról, hogy ki voltam, és hogy semmi baj nincsen velem. Ez önismereti utam kiindulópontjának tekinthető, amelyen még éveket töltöttem, mielőtt elég segédletet gyűjtöttem tulajdonságom kezelésére, és virágzásnak nem indult az életem.

Tanácsadói képzésem első pár éve után olyan állást kerestem, amelyben másoknak segíthettem, így nemsokára alkoholrehabilitációs tanácsadóként dolgoztam súlyos szabálysértőkkel a börtönben. Két évvel később a vezetői testületbe választottak, ahol a kábítószer-stratégiai osztályért feleltem. Annak ellenére, hogy hálás feladat volt, hiperszenzitivitásom miatt túlzottan is leterhelt. Az idegrendszerem sokszor került túlingerelt állapotba, és a régi, krónikus kimerültségem újra előjött. Valahogyan mégis haladtam előre, és még nyolc évig kezeltem a foglyok rehabilitációját rendkívül nehéz körülmények között. A börtönben végzett munka egy HSP-nek igazi paradoxonnak tűnik, ugye? Azonban a túlérzékenységről és a keményebb viselkedésről szóló internalizált, régi üzenetek mély nyomot hagytak: viszonylag erős védőfalat húztam magam köré, mélyen elzárva a valódi önmagam – visszatekintve szerintem csak bizonyítani akartam.

Rengeteg szempontból volt ez egy fantasztikus, tíz évig tartó utazás. A börtönben rengeteget tanultam az emberi viselkedésről, valamint a személyiség „árnyékban lévő” vagy sötétebb oldaláról. A börtönön kívül folytattam a tanácsadói képzésemet, és a következő lépésben különböző gyógyítási technikákat sajátítottam el, majd okleveles spirituális gyógyító és reikimester lettem. Tanultam regressziós hipnózist, ősök gyógyítása technikát a jungiánus pszichoterapeutától, dr. Roger Woolgertől, és a spirituális fejlődés különböző aspektusairól. A börtönben végzett munkám mellett részmunkaidős tanácsadói praxist indítottam el, mielőtt 2011-ben lemondtam, hogy tanácsadóként és gyógyítóként dolgozhassak a HSP személyekre szakosodva. Most már leginkább tanítok vagy írok e tulajdonságról, azzal a céllal, hogy tudatosítsam a velejáróit, hogy minél több HSP tanulja meg elfogadni és szeretni magát.